Oikeusministeriö
Lainvalmisteluosasto
Yksityisoikeuden yksikkö

oikeusministerio@om.fi

Lausuntopyyntönne 24.4.2009 (OM 23/41/2007)
Ehdotus maksupalvelulaiksi

Viestinnän Keskusliitto kiittää mahdollisuudesta antaa lausuntonsa luonnoksesta hallituksen esitykseksi maksupalvelulaiksi ja eräiksi siihen liittyviksi laeiksi. Näkemyksemme ehdotuksesta on seuraava:
1.	Operaattoreille asetettu tiedonantovelvollisuudet ovat ylimitoitettuna omiaan hidastamaan viestintäpalvelujen ja muiden tietoyhteiskunnan palvelujen kehitystä. Implementoitaessa tiedonantovelvollisuutta ja niiden soveltamisalaa koskevia maksupalveludirektiivin säännöksiä (direktiivin osastot I ja III) maksupalvelulakiin on tämän vuoksi noudatettava niiden mahdollisimman suppeaa tulkintaa.
2.	Direktiivin jäsenvaltioille jättämä liikkumavara on käytettävä hyväksi täysimääräisesti, jotta kansallinen kilpailukyky voidaan alalla turvata ja jottei kotimaisia ja kotimaahan sijoittautuneita toimijoita syrjitä. Implementointi ei saa johtaa tilanteeseen, jossa Suomen maksupalvelulain säännökset tulee houkuttelevaksi kiertää sijoittautumalla toiseen jäsenvaltioon.
3.	Erityistä huomiota on kiinnitettävä lakiesityksen 1 § 2 momentin 6 luetelmakohdassa tehtyyn rajaukseen mobiiliviestintäpalvelujen tarjoamisen ja puhtaan maksunvälitystoiminnan välillä. Edellä mainittu tiedonantovelvollisuuksien suppea tulkinta edellyttää, että lain soveltamisalan ulkopuolelle jäävät kaikki sellaiset tilanteet, joissa operaattori tuottaa lisäarvoa palvelukokonaisuudessa. Lakiluonnoksen perusteluissa esitetty vaatimus siitä, että maksuvelvollisuus ei saisi syntyä suoraan käyttäjän ja palvelun tuottajan välille (s. 30), ei perustu direktiivin säännöksiin. Se merkitsisi siten kotimaahan sijoittuneiden toimijoiden kilpailukykyä heikentävää lisäedellytystä. Lisäarvon käsitteelle asetetut edellytykset tilanteissa, joissa toimitettavat hyödykkeet eivät ole digitaalisessa muodossa (palvelua ei ole saatavilla muutoin tai se on räätälöity ulkopuolisen elinkeinonharjoittajan kanssa tehdyn sopimuksen perusteella; lakiluonnoksen s. 31), merkitsevät niin ikään direktiivin täysharmonisointitavoitteen vastaisia, kotimaista kilpailukykyä heikentäviä lisäehtoja. Tiedotusvälineiden – niin sähköisten viestinten kuin sanoma- ja aikakauslehtienkin – toimintaa ne vaikeuttavat nostamalla uusien palvelumuotojen kustannuksia ja heikentämällä mobiiliviestinnän innovaatioiden kannattavuutta.

Viestinnän Keskusliitto ry
Håkan Gabrielsson
toimitusjohtaja

Viestinnän Keskusliitto on joukkoviestintäalan ja graafisen teollisuuden kattojärjestö, joka edistää toimialan yleisiä toimintaedellytyksiä tavoitteenaan turvata monipuoliset viestintä-palvelut suomalaisille. Viestinnän Keskusliitto edustaa noin 800 yritystä ja yhteisöä, jotka työllistävät noin 25.000 henkilöä. Edustettujen yritysten osuus joukkoviestintämarkkinoista on noin 80 %. Keskusliiton jäseniä ovat Aikakauslehtien Liitto, Graafinen Teollisuus, Sanoma-lehtien Liitto, Suomen Kustannusyhdistys, Suomen Radioiden Liitto ja Suomen Televisioiden Liitto.	

Lisätietoja lausuntoon liittyen antavat tarvittaessa:

Håkan Gabrielsson	Mikko Hoikka	
toimitusjohtaja	lakimies, OTT	
hakan.gabrielsson@vkl.fi	mikko.hoikka@vkl.fi	
puhelin 09 2287 7304	puhelin 09 2287 7229	
matkapuhelin 050 558 1048	matkapuhelin 040 186 3503